Ehdotus: neuvoston päätös, Unkarin liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä /* KOM/2001/0655 lopull. */





Ehdotus: NEUVOSTON PÄÄTÖS, Unkarin liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä (komission esittämä) PERUSTELUT Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnattaville tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin tukeakseen niitä ratkaisemaan liittymisvalmisteluissa ilmenevät erityisongelmat. Unkarin ensimmäisestä liittymiskumppanuudesta päätettiin maaliskuussa 1998. Asetuksen (EY) N:o 622/98 [1] (2 artikla) säännösten mukaisesti liittymiskumppanuus saatettiin ajan tasalle ensimmäisen kerran joulukuussa 1999, ottaen huomioon Unkarissa tapahtunut edistyminen. Komissio katsoo Unkarin edistymisestä liittymisvalmisteluissa vuonna 2001 antamansa määräaikaiskertomuksen perusteella, että on jälleen aiheellista tarkistaa liittymistä valmistelevassa kumppanuudessa yksilöityjä ensisijaisia tavoitteita ja välitavoitteita. Tämä kyseisiä tarkistuksia koskeva ehdotus perustuu komission vuoden 2001 määräaikaiskertomuksen päätelmiin Unkarin edistymisestä liittymisvalmisteluissaan. [1] EYVL L 85, 20.3.1998, s.1. Liitteenä olevalla päätösehdotuksella ei ole taloudellisia vaikutuksia. Edellä esitetyn perusteella komissio pyytää neuvostoa hyväksymään liitteenä olevan päätösehdotuksen. Ehdotus: NEUVOSTON PÄÄTÖS, Unkarin liittymistä valmistelevan kumppanuuden periaatteista, ensisijaisista tavoitteista, välitavoitteista ja edellytyksistä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavasta avusta ja erityisesti liittymiskumppanuusjärjestelmän perustamisesta 16 päivänä maaliskuuta 1998 annetun neuvoston asetuksen (EY) N:o 622/98 [2] ja erityisesti sen 2 artiklan, [2] EYVL L 85, 20.3.1998, s.1. ottaa huomioon komission ehdotuksen, sekä katsoo seuraavaa: (1) Luxemburgissa kokoontunut Eurooppa-neuvosto totesi, että liittymistä valmisteleva kumppanuus on vahvistetun liittymistä valmistelevan strategian kannalta erittäin tärkeä uusi väline. (2) Asetuksessa (EY) N:o 622/98 säädetään, että neuvosto päättää komission ehdotuksesta määräenemmistöllä kutakin liittymistä valmistelevaa kumppanuutta koskevista periaatteista, ensisijaisista tavoitteista, välitavoitteista ja edellytyksistä sellaisina kuin ne esitetään kullekin ehdokasmaalle sekä niitä koskevista myöhemmistä merkittävistä mukautuksista. (3) Yhteisön tuen saamisen edellytyksenä on olennaisten edellytysten täyttäminen ja erityisesti Eurooppa-sopimuksiin sisältyvien sitoumusten noudattaminen ja edistyminen Kööpenhaminassa vahvistettujen arviointiperusteiden täyttämisessä. Jos olennainen edellytys jää täyttymättä, neuvosto voi komission ehdotuksesta määräenemmistöllä toteuttaa asiaankuuluvia toimenpiteitä minkä tahansa liittymistä valmistelevan tuen osalta. (4) Luxemburgissa kokoontunut Eurooppa-neuvosto päätti, että liittymistä valmistelevan kumppanuuden toteuttamista ja edistymistä yhteisön säännöstön omaksumisessa tarkastellaan Eurooppa-sopimuksella perustetuissa elimissä. (5) Komission vuoden 2001 määräaikaiskertomuksessa esitettiin puolueeton arvio Unkarin liittymisvalmisteluista ja yksilöitiin tiettyjä osa-alueita joilla tarvitaan ensisijaisesti lisätoimia. (6) Unkarin olisi osana liittymisvalmistelujaan jatkettava yhteisön säännöstön käyttöönottoa koskevan kansallisen ohjelmansa saattamista ajan tasalle. Tässä ohjelmassa olisi asetettava määräaika liittymistä valmistelevan kumppanuuden yhteydessä vahvistettujen ensisijaisten tavoitteiden ja välitavoitteiden saavuttamiselle. (7) Unkarin olisi varmistettava, että EY:n liittymistä valmistelevien varojen ohjelmasuunnitteluun, koordinointiin, hallinnointiin, valvontaan ja arviointiin tarvittavat asianmukaiset oikeudelliset ja hallinnolliset rakenteet ovat olemassa, ON PÄÄTTÄNYT SEURAAVAA: 1 artikla Unkarin liittymistä valmistelevaan kumppanuuteen sisältyvät, asetuksen (EY) N:o 622/98 2 artiklan mukaiset periaatteet, ensisijaiset tavoitteet, välitavoitteet ja edellytykset luetellaan tämän päätöksen liitteessä, joka on sen erottamaton osa. 2 artikla Liittymistä valmistelevan kumppanuuden toteuttamista valvotaan Eurooppa-sopimuksella perustetuissa elimissä ja asianomaisissa neuvoston elimissä, joille komissio raportoi säännöllisesti. 3 artikla Tämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä. Tehty Brysselissä [...]. Neuvoston puolesta Puheenjohtaja [...] LIITE 1. Johdanto Luxemburgissa vuoden 1997 joulukuussa kokoontunut Eurooppa-neuvosto päätti, että liittymistä valmisteleva kumppanuus on olennainen osa vahvistettua liittymistä valmistelevaa strategiaa, ja se luo yhtenäisen kehyksen kaikille ehdokasmaille suunnatuille tukimuodoille. Tällä tavoin yhteisö kohdistaa tukensa kunkin ehdokasmaan erityistarpeisiin tukeakseen niitä ratkaisemaan liittymisvalmisteluissa ilmenevät erityisongelmat. Unkarin ensimmäisestä liittymiskumppanuudesta päätettiin maaliskuussa 1998. Asetuksen (EY) N:o 622/98 (2 artikla) mukaisesti liittymiskumppanuus saatettiin ajan tasalle ensimmäisen kerran joulukuussa 1999, ottaen huomioon Unkarissa tapahtunut edistyminen. Tämä tarkistus puolestaan perustuu komission ehdotukseen, jonka pohjana on käytetty komission Unkarin kanssa käymiä keskusteluja ja Unkarin edistymisestä liittymisvalmisteluissa laadittua vuoden 2001 määräaikaiskertomusta. 2. Tavoitteet Liittymistä valmistelevan kumppanuuden tarkoituksena on luoda yhteinen kehys ensisijaisesti tarvittaville lisätoimille, jotka mainitaan komission vuoden 2001 määräaikaiskertomuksessa Unkarin edistymisestä Euroopan unioniin liittymisen valmisteluissa. Lisäksi siihen on tarkoitus sisällyttää näiden ensisijaisten tavoitteiden täytäntöönpanoon käytettävissä olevat varat sekä kyseiseen tukeen liittyvät edellytykset. Liittymistä valmisteleva kumppanuus on perustana tietyille politiikan välineille, joita käytetään ehdokasmaiden auttamiseksi niiden valmistautuessa jäsenyyteen. Näihin välineisiin kuuluvat muuan muassa Unkarin laatima yhteisön säännöstön käyttöönottoa koskeva ajantasaistettu kansallinen ohjelma, liittymistä valmisteleva julkisen talouden seurantamenettely, liittymistä valmisteleva talousohjelma ja järjestäytyneen rikollisuuden torjuntaa koskeva liittymistä valmisteleva sopimus. Tällaisia välineitä ovat lisäksi kansalliset kehittämissuunnitelmat, maaseudun kehittämissuunnitelmat, sosiaalisen integroitumisen eurooppalaisen strategian mukainen kansallinen työllisyysstrategia sekä alakohtaiset suunnitelmat, joita tarvitaan rakennerahastoihin osallistumiseen unioniin liittymisen jälkeen ja liittymistä edeltävän rakennepolitiikan välineen (ISPA) ja maatalouden ja maaseudun kehittämisen erityisen liittymisohjelman (SAPARD) täytäntöönpanoon ennen unioniin liittymistä. Kukin näistä välineistä on luonteeltaan erilainen, ja niitä valmistellaan ja toteutetaan erityisiä menettelyjä noudattaen. Tämän lisäksi niihin voidaan soveltaa liittymistä valmistelevaa tukea. Ne eivät ole erottamaton osa tätä kumppanuutta, mutta niiden ensisijaiset tavoitteet eivät ole ristiriidassa kumppanuuden kanssa. 3. Periaatteet Kullekin ehdokasmaalle määritetyt keskeisimmät ensisijaiset tavoitteet liittyvät niiden kykyyn täyttää Kööpenhaminassa vahvistetut arviointiperusteet, joiden mukaan jäsenyys edellyttää, että: * ehdokasmaassa on vakaat instituutiot, jotka takaavat demokratian, oikeusvaltioperiaatteen, ihmisoikeuksien sekä vähemmistöjen kunnioittamisen ja suojelemisen; * ehdokasmaassa on toimiva markkinatalous, ja se pystyy selviytymään kilpailun ja markkinavoimien paineista unionissa; * ehdokasmaa pystyy suoriutumaan jäsenyyden mukanaan tuomista velvoitteista, mukaan luettuna poliittisen unionin sekä talous- ja rahaliiton tavoitteiden noudattaminen. Madridissa vuonna 1995 kokoontunut Eurooppa-neuvosto korosti tarvetta mukauttaa ehdokasmaiden hallintorakenteet jotta voidaan turvata yhteisön politiikkojen moitteeton toiminta laajentumisen jälkeen. Luxemburgissa vuonna 1997 kokoontunut Eurooppa-neuvosto tähdensi, että yhteisön säännöstön saattaminen osaksi kansallista lainsäädäntöä on välttämätöntä, mutta yksinään riittämätöntä; on tarpeen varmistaa, että sitä todella sovelletaan. Feirassa vuonna 2000 ja Göteborgissa vuonna 2001 kokoontuneet Eurooppa-neuvostot korostivat, että on ensisijaisen tärkeää, että ehdokasmaat kykenevät panemaan täytäntöön ja soveltamaan yhteisön säännöstöä ja, että niiden on tämän vuoksi pyrittävä lujittamaan ja uudistamaan hallintoaan ja oikeuslaitostaan. 4. Ensisijaiset tavoitteet ja välitavoitteet Komission määräaikaiskertomuksissa on korostettu, että saavutetusta edistymisestä huolimatta on edelleen paljon toimia, jotka ehdokasmaiden on vielä toteutettava tietyillä aloilla valmistautuessaan liittymään unioniin. Tämä tilanne edellyttää tavoitteiden ja välitavoitteiden määrittelemistä, ja niihin kuhunkin on liityttävä asianomaisten maiden kanssa yhdessä asetetut selkeät päämäärät. Näiden tavoitteiden saavuttamisesta riippuu Unkarille myönnettävän tuen määrä sekä sen kanssa käynnissä olevissa neuvotteluissa edistyminen. Tarkistetussa liittymiskumppanuudessa luetellut ensisijaiset tavoitteet on määritelty ottaen huomioon Unkarin realistiset mahdollisuudet saavuttaa tavoitteet tai edistyä niiden toteuttamisessa huomattavasti seuraavien kahden vuoden aikana (vuosina 2002 ja 2003). Tässä luettelossa on määritelty erikseen tavoitteet, jotka edellyttävät erityisen kiireellisiä toimia. Vuoden 2001 määräaikaiskertomuksessa arvioidaan ehdokasmaiden edistymistä vuoden 1999 liittymistä valmistelevassa kumppanuudessa vahvistettujen ensisijaisten tavoitteiden saavuttamisessa. Tätä arviointia on käytetty määriteltäessä tämänhetkisen kumppanuuden ensisijaiset tavoitteet. Unkari on toimittanut heinäkuussa 2001 ajan tasalle saatetun version yhteisön säännöstön käyttöönottoa koskevasta kansallisesta ohjelmastaan. Ohjelmassa vahvistetaan aikataulu vuoden 1999 liittymistä valmistelevassa kumppanuudessa määriteltyjen ensisijaisten tavoitteiden ja välitavoitteiden toteuttamiselle sekä tarvittavat hallintorakenteet ja varojen määrä. Liittymistä valmistelevassa kumppanuudessa yksilöidään Unkarin liittymisvalmistelujen tärkeysjärjestys. Unkarin on kuitenkin pyrittävä ratkaisemaan kaikki vuoden 2001 määräaikaiskertomuksessa yksilöidyt ongelmat. Lisäksi on tärkeää, että Unkari täyttää sitoumuksensa, jotka koskevat lainsäädännön lähentämistä ja yhteisön säännöstön täytäntöönpanoa Eurooppa-sopimuksen ja jäsenyysneuvottelujen yhteydessä tehtyjen sitoumusten mukaisesti. On syytä muistaa, että yhteisön säännöstön saattaminen osaksi kansallista lainsäädäntöä ei yksinään riitä. On myös tarpeen varmistaa, että sitä sovelletaan tosiasiassa samalla tavoin kuin Euroopan unionissa. Yhteisön säännöstön uskottava ja tehokas täytäntöönpano ja soveltamisen valvonta on välttämätöntä kaikilla jäljempänä mainituilla aloilla. Komission vuoden 2001 määräaikaiskertomuksessa tehdyn analyysin perusteella Unkarille on määritetty jäljempänä esitetyt ensisijaiset tavoitteet ja välitavoitteet. Nämä ensisijaiset tavoitteet esitetään samassa järjestyksessä kuin määräaikaiskertomuksessa [3]. [3] Esittämisjärjestyksessä noudatetaan määräaikaiskertomuksissa vuodesta 2000 noudatettua järjestystä.. Poliittiset arviointiperusteet Demokratia ja oikeusvaltioperiaate - Toimenpiteitä on toteutettava korkeimman oikeuden käsittelyä odottavien tapausten viiveen vähentämiseksi entistä nopeammin, jotta korkein oikeus voi huolehtia keskeisistä tehtävistään eli yhdenmukaistaa tuomioistuinkäytäntöä ja antaa oikeudellista tukea alemmille oikeusasteille. Toimia on jatkettava oikeuslaitoksen nykyaikaistamiseksi erityisesti varmistamalla riittävä rahoitus. Ilmaisen oikeusavun saatavuutta on parannettava. Tuomareiden yhteisön lainsäädäntöön liittyvää koulutusta on jatkettava. - Vasta hyväksytyn korruptionvastaisen strategian täytäntöönpano on varmistettava. Ihmisoikeudet ja vähemmistöjen suojelu - Romaniväestön integrointia Unkarin yhteiskuntaan on tehostettava romaniväestöön kohdistuvan keskipitkän aikavälin toimintaohjelman aikaisempaa tehokkaammalla täytäntöönpanolla ja vaikutusten arvioinnilla. Erityisesti on korostettava mahdollistusta osallistua yleiseen koulutukseen, torjuttava yhteiskunnassa esiintyvää syrjintää (poliisien harjoittama syrjintä mukaan luettuna), edistettävä työllistymistä ja parannettava asumisoloja. - Unkarin on varmistettava, että poliisien epäasialliseen käyttäytymiseen puuttuva tehokas järjestelmä on käytössä. Taloudelliset arviointiperusteet - Laaja-alaista julkisen terveydenhuollon uudistusta on kehitettävä ja pantava täytäntöön. Uudistuksella on taattava tasokas terveydensuojelu siten, että se ei rasita valtion talousarviota liikaa. - Kansantalouden tilinpitoa paikallistasolla ja tietojen oikea-aikaista toimittamista keskusviranomaisille on parannettava . - Rautateiden rakenneuudistusta on nopeutettava siitä julkiselle taloudelle keskipitkällä aikavälillä aiheutuvien vaikutusten vähentämiseksi. - Unkarin on luotava tarvittavat edellytykset tehokkaille maatalousmaan markkinoille. - Pienten ja keskisuurten yritysten tukemista on jatkettava erityisesti parantamalla luotonsaantimahdollisuuksia. Edellytykset täyttää jäsenyyden velvoitteet Tavaroiden vapaa liikkuvuus - Uuden lähestymistavan mukaisten direktiivien täytäntöönpano ja perinteisen alakohtaisen lainsäädännön yhdenmukaistaminen on saatava päätökseen. Teknisiin standardeihin ja määräyksiin liittyvien tietojen luovuttamista koskeva lainsäädäntö on saatettava osaksi kansallista lainsäädäntöä. Lääkkeiden testaustietojen suoja (ns. tietosuoja) on otettava käyttöön. - Yhteisön elintarvikelainsäädännön täytäntöönpanoa on jatkettava. Lisäksi on laadittava ja pantava täytäntöön toimintasuunnitelma, jolla edistetään kaikkialla elintarviketeollisuudessa HACCP-järjestelmää (vaarojen analysointi ja kriittiset kohdat niiden hallitsemiseksi). - Markkinoiden valvonnan lujittaminen ja vaatimustenmukaisuuden arvioinnin rakenteiden luominen on saatava päätökseen myös elintarviketeollisuudessa. Täytäntöönpanorakenteiden toimivuus on varmistettava kaikilla aloilla. - Julkisten hankintojen avoimuutta on lisättävä kaikilla tasoilla, valtionhallinnon alemmat tasot mukaan luettuina, ja kaikilla aloilla; tähän sisältyvät myös suuret julkiset infrastruktuurihankkeet kuten tienrakennus. - Unkarin lainsäädännön analyyttistä arviointia on jatkettava yhdenmukaistamattomilla aloilla sen varmistamiseksi, että se on Euroopan yhteisön perustamissopimuksen 28-30 artiklan mukainen, ja hallinnolliset järjestelyt on saatettava päätökseen kyseisellä alalla tulevaisuudessa harjoitettavaa valvontaa varten. Henkilöiden vapaa liikkuvuus - Ammattitutkintojen vastavuoroisen tunnustamisen yhdenmukaistaminen on saatettava päätökseen ja on kehitettävä edelleen tarvittavia hallinnollisia rakenteita sekä yleissivistävää ja ammatillista koulutusta. - Kun kyse on ennen yhdenmukaistamista hankituista ammattitutkinnoista, Unkarin olisi ensisijaisesti toteutettava toimenpiteitä sen varmistamiseksi, että kaikki ammatinharjoittajat voivat täyttää maan liittyessä yhteisön direktiivien vaatimukset. - Sosiaaliturvan koordinointiin liittyviä hallintorakenteita on vahvistettava. Pääomien vapaa liikkuvuus - Erityisen kiireellisiä toimia edellyttää, että rahanpesunvastaisen toimintaryhmän suositukset on pantava täytäntöön. On nopeutettava nimettömien säästötilien järjestelmän lakkauttamista. Lisäksi on lujitettava poliisin rahanpesun selvittelykeskuksen toimintaa. Yhtiöoikeus - Kaikkien asiaan liittyvien lainvalvontaviranomaisten kuten tullin on jatkettava teollis- ja tekijänoikeuksien suojan ja soveltamisen valvonnan lujittamista. Lainvalvontaviranomaisten kuten tuomareiden ja syyttäjien koulutusta on lisättävä. Kilpailupolitiikka - Lainsäädäntökehys on saatettava valmiiksi, ja kilpailu- ja valtiontukisääntöjen täysimääräinen täytäntöönpano samoin kuin yhteismarkkinoille soveltumattomien tukijärjestelmien, erityisesti verotukien, saattaminen yhteisön säännöstöä vastaavaksi on varmistettava. Sääntöjen tuntemista on lisättävä kaikkien markkinatoimijoiden ja tukia myöntävien tahojen keskuudessa. Oikeusviranomaisten koulutusta kilpailuasioissa on tehostettava. Maatalous - EY:n rahoittamien maaseudun kehittämisohjelmien suunnittelemiseksi, täytäntöönpanemiseksi, hallinnoimiseksi, seuraamiseksi, valvomiseksi ja arvioimiseksi tarvittavia hallinnollisia rakenteita on vahvistettava. - Maatalouden hallinnon valmiuksia on parannettava edelleen ja yhteisen maatalouspolitiikan hallintomekanismien käytännön täytäntöönpanoa ja soveltamisen varmistamista koskevat valmistelut on saatettava päätökseen, erityisesti markkinatietojärjestelmät (hinnoista ilmoittaminen mukaan luettuna), yhdennetty hallinto- ja valvontajärjestelmä ja yhteisen maatalouspolitiikan varojen hallinnoinnin maksajavirasto. - Viinitilarekisterin perustaminen on saatava päätökseen - Elintarvikkeiden jalostuslaitosten yleistä nykyaikaistamista on jatkettava, jotta ne täyttäisivät yhteisön elintarvikkeiden turvallisuusmääräykset erityisesti meijeri- ja lihanjalostusaloilla. - Eläinlääkintä- ja kasvinsuojelualan lainsäädännön (mm. tarttuvia spongiformisia enkefalopatioita, kasvipasseja, jäämien enimmäistasoja ja eläinten ruokintaa koskeva lainsäädäntö) saattaminen osaksi kansallista lainsäädäntöä on saatettava päätökseen sekä varmistettava sen täytäntöönpano ja täytäntöönpano ja sen soveltamisen valvonta. - Lampaiden, vuohien, sikojen ja hevosten tunnistamis- ja rekisteröintijärjestelmät on toteutettava ja annettava sikoja ja hevosia koskevia johdetun oikeuden säädöksiä. Nautaeläinten tunnistamis- ja rekisteröintijärjestelmän tehokas toiminta on varmistettava. - Eläinlääkintä- ja kasvinsuojelualan rajatarkastusasemien valmiuksien parantaminen on saatava päätökseen erityisesti yhteisön tulevilla ulkorajoilla. Liikennepolitiikka - Maantieliikenteen lainsäädännön yhdenmukaistaminen ja hallinnollisten valmiuksien parantaminen on saatava päätökseen (erityisesti ajoaikarajoitusten valvonta, yhteisön säännöstössä säädettyjen vähimmäistasojen noudattaminen verotuksessa sekä painojen ja mittojen yhdenmukaistaminen yhteisön säännöstön kanssa). - Rautatiealan yhdenmukaistamista on jatkettava ja edistyttävä Unkarin valtion rautateiden MÁV:n rakennemuutoksessa, jotta yhteisön tarkistettu rautatielainsäädäntö voidaan panna täytäntöön. - Yhteisön ilmaliikenteen lainsäädännön yhdenmukaistamista on jatkettava varsinkin, kun kyse on markkinoille pääsystä. - Kaikilla ala-aloilla, varsinkin rautatie- ja ilmaliikenteessä, on otettava käyttöön vaaditut hallinto- ja johtoelimet ja lujitettava jo olemassa olevia elimiä kuten erityisesti Unkarin liikennelaitosta. Verotus - Verolainsäädännön yhdenmukaistaminen on saatava päätökseen erityisesti, kun kyse on arvonlisäveron alennetuista tai nollakannoista mukaan lukien väliaikainen arvonlisäverojärjestelmä. Lisäksi on jatkettava valmisteverokantojen asteittaista yhdenmukaistamista. - Hallinnollisia valmiuksia on lujitettava lisää sen varmistamiseksi, että yhteisön lainsäädäntöä sovelletaan tehokkaasti. Tämä edellyttää valmiuksien nykyaikaistamista, hallinnollisen yhteistyön tehostamista ja erityisen kiireellisenä toimena tietotekniikkajärjestelmien kehittämistä, jotta tietoja voidaan vaihtaa sähköisesti yhteisön ja sen jäsenvaltioiden kanssa. - Unkarin on varmistettava, että nykyinen ja tuleva lainsäädäntö noudattavat yritysverotukseen sovellettavien menettelysääntöjen periaatteita. Sosiaalipolitiikka ja työllisyys - Sosiaalialan lainsäädännön yhdenmukaistaminen on saatava päätökseen ja varmistettava, että se pannaan asianmukaisesti täytäntöön erityisesti terveyden ja työturvallisuuden aloilla. Asiaan liittyviä hallinnollisia ja soveltamisen varmistamisen rakenteita on lujitettava, työsuojelutarkastuslaitokset mukaan luettuina. Lisäksi on jatkettava syrjinnän vastaisen lainsäädännön antamista yhteisön säännöstöä noudattaen ja valmistauduttava sen täytäntöönpanoon. - Kansanterveyttä koskevan lainsäädännön saattaminen osaksi kansallista lainsäädäntöä ja sen täytäntöönpano on varmistettava. Lisäksi on jatkettava tartuntatautien, terveydentilan tarkkailun ja tietojärjestelmän valvonta- ja seuranta toimenpiteitä. - Tukea työmarkkinaosapuolten valmiuksien kehittämiselle on jatkettava ottaen erityisesti huomioon niiden tuleva asema EU:n työllisyys- ja sosiaalipolitiikan valmistelussa ja täytäntöönpanossa, Euroopan sosiaalirahasto mukaan luettuna. Erityistä huomiota olisi kiinnitettävä työmarkkinaosapuolten valmiuksien parantamiseen työmarkkinaosapuolten vuoropuhelun käymiseksi ja sen varmistamiseen, että myös työmarkkinaosapuolten kolmikantaneuvottelut sujuvat asianmukaisesti. - Unkarin on laadittava kansallinen strategia, tietojen keruu mukaan luettuna, osallistuakseen tulevaisuudessa sosiaalista integroitumista koskevaan eurooppalaiseen strategiaan. Energia - Energian (sähkö ja kaasu) sisämarkkinoita koskeva yhdenmukaistamisprosessi on saatettava päätökseen. Jäljellä olevat hintavääristymät on poistettava ja sääntelyviranomaista (Unkarin energiavirasto) on lujitettava. - Energiatehokkuutta on edelleen parannettava, uusiutuvien energialähteiden käyttöä lisättävä ja alan laitoksia vahvistettava. - Unkarin on pantava täytäntöön ydinturvallisuudesta laajentumisen yhteydessä laaditussa neuvoston raportissa esitetyt suositukset ottaen huomioon raportissa osoitetut ensisijaiset asiat. - Paksin ydinvoimalan ydinturvallisuuden korkea taso on varmistettava jatkossakin. Televiestintä ja tietotekniikka - Yhteisön lainsäädännön saattaminen osaksi kansallista lainsäädäntöä ja täytäntöönpano on saatava päätökseen; tähän on sisällyttävä myös tilaajayhteyksien eriyttäminen. Vapautettujen markkinoiden tehokas toiminta on varmistettava yhdysliikenteen ja vuokrajohtojen tehokkaan sääntelyn sekä operaattorin valintamahdollisuuden numeron siirrettävyyden avulla. Kulttuuri ja audiovisualialan politiikka - Lainsäädäntö on yhdenmukaistettava yhteisön televisio ilman rajoja -lainsäädännön mukaiseksi. Aluepolitiikka ja rakennepoliittisten välineiden yhteensovittaminen - Unkarin on varmistettava ministeriöiden välisen koordinaation toimivuus aiheellinen yhteistyö keskus- ja aluetasoilla, kun kyse on rakennerahastoihin ja koheesiorahastoon liittyvän tuen ohjelmasuunnittelusta ja täytäntöönpanosta tulevaisuudessa. - Sen on laadittava kansallinen kehittämissuunnitelma, jossa noudatetaan rakennerahastoista annettuja asetuksia ja vahvistetaan rakennerahastoihin ja koheesiorahastoon liittyvän tuen täytäntöönpanon edellyttämät rakenteet. - Sen on lisäksi laadittava toimintaohjelmia, jotka noudattavat rakennerahastoista annettuja asetuksia, joihin liittyy ennakkoarviointi. - Tarvittava lainsäädännöllinen ja normatiivinen kehys on otettava käyttöön, jotta rakennerahastojen ja koheesiorahaston tukien yhteisrahoitukseen liittyvät tarpeelliset kansalliset sitoumukset ovat mahdollisia varhaisessa vaiheessa. Järjestelmää, jolla kansallisia ja yhteisön varoja maksetaan lopullisille edunsaajille, on tarkistettava ja järkiperäistettävä varojen tehokkaan ja oikea-aikaisen käytön varmistamiseksi. - Varainhoito ja sen valvontamenettelyt on yhdenmukaistettava rakennerahastoja koskevien asetusten vaatimusten kanssa. - Unkarin on varmistettava, että nimetyt hallinto- ja maksuviranomaiset kehittävät vähitellen valmiuksiaan, jotta ne voisivat maan liittymishetkellä suoriutua velvollisuuksistaan ja hoitaa niille rakennerahastoja koskevien asetusten mukaan kuuluvat tehtävät. - Unkarin on määriteltävä tehtävät, joista alasta vastaavat ministeriöt ja muut elimet vastaavat hallintoviranomaisten puolesta ja niiden vastuulla. - Unkarin on otettava käyttöön arviointi- ja seurantajärjestelmiä sekä sähköinen tietojenvaihtojärjestelmä, jota edellyttävät rakennerahastoja koskevien asetusten hallinnointi-, valvonta- ja arviointivaatimukset. - Rakennerahastojen ja koheesiorahaston tukeen oikeutettujen hankkeiden teknistä valmistelua on kehitettävä (hankkeiden valmisteluprosessi). Ympäristö - Unkarin on saatava päätökseen yhteisön lainsäädännön saattaminen osaksi kansallista lainsäädäntöä erityisesti seuraavilla aloilla: vaaralliset jätteet, pakkaukset ja pakkausjätteet sekä vaarallisiin aineisiin liittyvien suuronnettomuusvaarojen valvonta. - Yhteisön lainsäädännön täytäntöönpanoa on jatkettava erityisesti seuraavilla aloilla: ilman laatu (varmistamalla yhteisön lainsäädännön mukainen ilmanlaadun valvonta) yhdyskuntajätteiden käsittely ja vaarallisten aineiden johdattaminen vesiympäristöön (laatimalla pilaantumisen torjuntaohjelmia). - Hallinnollisten valmiuksien lujittamista on jatkettava erityisesti, kun kyse on (sekä keskus- että aluetason) ympäristötarkastuskeskuksista. Lisäksi erityistä huomiota olisi kiinnitettävä kemikaalialalla toimien toimivaltaisten viranomaistahojen henkilöstön lisäämiseen. - Ympäristönsuojelua koskevien vaatimusten sisällyttämistä kaikkien muiden alakohtaisten politiikkojen määrittelyyn ja täytäntöönpanoon on jatkettava kestävän kehityksen edistämiseksi. Yhteistyö oikeus- ja sisäasioissa - Unkarin on varmistettava Schengenin sopimuksen edellyttämän toimintasuunnitelman asianmukainen täytäntöönpano. - Rajavalvontaa on vahvistettava entisestään kiinnittämällä erityitä huomiota EU:n tuleviin ulkorajoihin ja parantamalla jatkuvasti välineitä ja koulutusta sekä lisättävä yhteistyötä asiaan liittyvien eri yksiköiden välillä. - Valmisteluja Schengenin tietojärjestelmään osallistumiseksi on jatkettava kehittämällä kansallisia tietokantoja ja rekistereitä. - Kansallista yhteistyötä on parannettava poliisin, muiden lainvalvontaviranomaisten ja oikeuslaitoksen välillä (ennaltaehkäisemisestä syyttämiseen) erityisesti järjestelmällisen rikollisuuden ja rahanpesun torjumisen tehostamiseksi. - Unkarin on lujitettava hallinnollisia valmiuksia ja koordinointia kansallisen huumausainestrategian täytäntöönpanosta vastaavien tahojen välillä. - On ryhdyttävä toimenpiteisiin, joilla varmistetaan hiljattain annettujen yhteisön säädösten täytäntöönpano yksityisoikeudellisia asioita koskevan oikeudellisen yhteistyön alalla. Tulliliitto - Unkarin on yhdenmukaistettava tullivapaiden alueiden järjestelmänsä yhteisön lainsäädäntöä vastaavaksi. - Edelleen on parannettava hallinnollisia valmiuksia yhteisön lainsäädännön tehokkaan soveltamisen varmistamiseksi; tähän kuuluu myös tullin henkilöstön jatkuva kouluttaminen. - Erityisen kiireellisiä toimia edellyttää, että Unkarin tullihallinnon tietokoneistamista jatketaan. Tietotekniikkajärjestelmiä on kehitettävä tietojen vaihtamiseksi sähköisesti Euroopan yhteisön ja Unkarin välillä. Varainhoidon valvonta Unkarin on määriteltävä talousarviovaroja käyttävien yksiköiden vastuuvelvollisuus ja lisättävä sitä. Talousarviovaroja käyttävien yksiköiden sisäisen tarkastuksen yksiköissä on lujitettava sisäisen tarkastuksen hallinnollista kehystä ja varmistettava niiden toiminnan riippumattomuus. Unkarin on yksilöitävä nimetyn yhteystahon tehtävät ja toiminta yhteisön taloudellisten etujen suojelemiseksi ja aloitettava tämän yhteystahon välityksellä tehokas yhteistyö petostentorjuntaviraston (OLAF) kanssa. On varmistettava hajautettujen sisäisen tarkastuksen valmiuksien riittävä toiminnallinen riippumattomuus. Lisäksi on lisättävä petosten torjuntaa erityisesti arvonlisäveroalalla. Unkarin on jatkettava ponnisteluja liittymistä valmistelevien EY:n varojen asianmukaisen käytön, valvonnan, seurannan ja arvioinnin varmistamiseksi, sillä tämä on keskeinen osoitus Unkarin kyvystä panna täytäntöön varainhoidon valvontaa koskeva yhteisön lainsäädäntö. 5. Ohjelmasuunnittelu Vuosina 2000-2006 Unkarille myönnettävä taloudellinen tuki käsittää Phare-toimien lisäksi liittymistä valmistelevan SAPARD-välineen avulla annettavan maatalouden ja maaseudun kehittämisen liittymistä valmistelevien toimenpiteiden tuen [neuvoston asetus (EY) N:o 1268/99, EYVL L 161, 26.6.1999, s. 87] sekä rakennepolitiikan ISPA-välineen avulla annettavan tuen ympäristön ja liikenteen alojen infrastruktuurihankkeille [neuvoston asetus (EY) N:o 1267/99, EYVL L 161, 26.6.1999, s. 73]. ISPA-tuessa asetetaan liittymistä edeltävänä aikana etusijalle koheesiorahaston kaltaiset toimenpiteet. Näiden kansallisten rahoitusosuuksien turvin Unkari voi myös rahoittaa osittain osallistumisensa yhteisön ohjelmiin kuten tutkimuksen ja teknologisen kehittämisen puiteohjelmaan sekä ohjelmiin yleissivistävän koulutuksen ja yritystoiminnan aloilla. Unkari saa lisäksi rahoitusta suoraan yhteisön säännöstöön liittyvistä monikansallisista ja horisontaalisista ohjelmista. Ehdokasmaiden osallistumista yhteisrahoitukseen edellytetään järjestelmällisesti kaikissa investointihankkeissa. Komissio on vuodesta 1998 toiminut yhteistyössä Euroopan investointipankin (EIP) ja kansainvälisten rahoituslaitosten, erityisesti Euroopan jälleenrakennus- ja kehityspankin (EBRD) ja Maailmanpankin kanssa sellaisten hankkeiden yhteisrahoituksen helpottamiseksi, jotka tukevat tärkeimpiä liittymisvalmisteluja. 6. Ehdollisuus Kolmen liittymistä valmistelevan välineen - Phare-ohjelman sekä ISPA- ja SAPARD-välineiden - kautta hankkeiden rahoittamiseen myönnettävän yhteisön tuen edellytyksenä on, että Unkari noudattaa Eurooppa-sopimuksen mukaisia sitoumuksiaan, jatkaa toimia Kööpenhaminassa vahvistettujen edellytysten täyttämiseksi ja edistyy ennen kaikkea tässä tarkistetussa liittymistä valmistelevassa kumppanuudessa määriteltyjen ensisijaisten tavoitteiden täytäntöönpanossa. Näiden yleisten edellytysten noudattamatta jättäminen saattaa johtaa neuvoston päätökseen rahoitusavun keskeyttämisestä asetuksen (EY) N:o 622/98 4 artiklan mukaisesti. 7. Seuranta Liittymistä valmistelevan kumppanuuden täytäntöönpanoa valvotaan Eurooppa-sopimuksen yhteydessä. Kuten Luxemburgissa kokoontunut Eurooppa-neuvosto korosti, on tärkeää, että yhteisön säännöstön käyttöönoton ja täytäntöönpanon tarkastelua jatketaan Eurooppa-sopimuksen elimissä. Liittymistä valmistelevan kumppanuuden osa-alueita käsitellään kustakin osa-alueesta vastaavassa alakomiteassa. Assosiaatiokomitea käsittelee ensisijaisiin tavoitteisiin ja välitavoitteisiin liittyvää yleistä kehitystä, edistymistä ja ongelmia sekä alakomiteoiden sille käsiteltäviksi toimittamia erityisiä kysymyksiä. Phare-ohjelman hallintokomitea huolehtii siitä, että kaikkien kolmen liittymistä valmistelevan välineen - Phare-ohjelman sekä ISPA- ja SAPARD-välineiden - yhteydessä tehdyt rahoituspäätökset ovat yhteensopivia sekä keskenään että liittymistä valmistelevien kumppanuuksien kanssa, kuten yhteensovittamista koskevassa asetuksessa [neuvoston asetus (EY) N:o 1266/99, EYVL L 161, 26.6.1999, s. 68] säädetään. Liittymistä valmistelevaa kumppanuutta muutetaan tarvittaessa jatkossakin asetuksen (EY) N:o 622/98 2 artiklan mukaisesti.